
LIETUVOS RESPUBLIKOS SEIMO
PETICIJŲ KOMISIJA
IŠVADA
DĖL PETICIJOJE PATEIKTO SIŪLYMO NETENKINIMO
2026 m. birželio 10 d. Nr. 250-I-19
Vilnius

Lietuvos Respublikos Seimo Peticijų komisija (toliau – Komisija) 2026 m. birželio 10 d. posėdyje nagrinėjo pareiškėjo peticiją, kurioje pateiktas siūlymas dėl Lietuvos Respublikos daugiabučių gyvenamųjų namų ir kitos paskirties pastatų savininkų bendrijų įstatymo nuostatų pakeitimo (toliau – peticija), ir, atsižvelgusi į Lietuvos Respublikos aplinkos ministerijos (toliau − AM) nuomonę dėl peticijoje pateikto siūlymo, priėmė sprendimą teikti Seimui išvadą netenkinti šio siūlymo. 
Peticijoje pateiktas pareiškėjo pasiūlymas „aiškiai apibrėžti įstatymo punktu ne Bendrijos nario statusą Bendrijos mokesčių nemokėjimo dalyje, bei uždrausti galimybę permetinėti lėšas iš vienos eilutės į kitą, apibrėžti įstatymu fiksuotą kaupiamųjų lėšų dydį (nustatyti lubas) nuo buto 1 kv. metro, nes kiekviena miestų Bendrija užsiima saviveikla tai nustatant“.
Lietuvos Respublikos daugiabučių gyvenamųjų namų ir kitos paskirties pastatų savininkų bendrijų įstatymas (toliau – Įstatymas) nustato daugiabučių gyvenamųjų namų ir kitos paskirties pastatų savininkų bendrosios dalinės nuosavybės valdymo būdą steigiant bendriją, reglamentuoja šios bendrijos steigimą, valdymą, veiklą, reorganizavimą ir likvidavimą, bendrijai priklausančių butų ir kitų patalpų (pastatų) savininkų – bendrijos narių teises ir pareigas. Kai butų ir kitų patalpų savininkai balsų dauguma įsteigia bendriją, tai reiškia, kad jie pasirenka, kad jų bendrojo naudojimo objektus valdys bendrija vadovaudamasi Įstatymu. Įstatymas taip pat nustato daugiabučių gyvenamųjų namų ir kitos paskirties pastatų savininkų, kurie neišreiškė valios dėl bendrijos steigimo ir dalyvavimo šios bendrijos veikloje, teises ir pareigas, susijusias su bendrosios dalinės nuosavybės valdymu, naudojimu ir priežiūra, ir jų įgyvendinimo tvarką.
Pažymėtina, kad Įstatymo 21 straipsnio 1 dalyje nustatyta, kad butų ir kitų patalpų (pastatų) savininkų teisės ir pareigos, susijusios su bendrosios dalinės nuosavybės teisės objektų valdymu, naudojimu, priežiūra ir atnaujinimu, yra nustatytos Lietuvos Respublikos civiliniame kodekse (toliau – CK), šiame ir kituose įstatymuose, teisės aktuose ir bendrijos įstatuose. Įstatymo 21 straipsnio 2 dalyje nustatyta, kad šio straipsnio 1 dalyje nurodytuose teisės aktuose nustatytos butų ir kitų patalpų (pastatų) savininkų pareigos, susijusios su bendrosios dalinės nuosavybės teisės objektų valdymu, naudojimu, priežiūra ir atnaujinimu, yra lygios neatsižvelgiant į tai, ar butų ir kitų patalpų (pastatų) savininkai yra bendrijos nariai, ar ne.
CK 4.82 straipsnio 3 dalyje įtvirtinta nuostata, kad „Butų ir kitų patalpų savininkai privalo proporcingai savo daliai apmokėti išlaidas namui (statiniui) išlaikyti ir išsaugoti, įstatymuose nustatyta tvarka mokėti mokesčius, rinkliavas ir kitas įmokas“. CK 4.82 straipsnio 4 dalyje nustatyta, kad „Butų ir kitų patalpų savininkai taip pat privalo reguliariai kaupti lėšas, kurios bus skiriamos namui (statiniui) atnaujinti pagal privalomuosius statinių naudojimo ir priežiūros reikalavimus. Šios lėšos yra butų ir kitų patalpų savininkų bendroji dalinė nuosavybė. Į šias lėšas negali būti nukreiptas išieškojimas pagal atskiro buto ir kitų patalpų savininko prievoles. Perleidus butą ar kitas patalpas naujam savininkui, su kaupiamosiomis lėšomis susijusios teisės ir prievolės atitenka naujam savininkui. Lėšų kaupimo, jų dydžio apskaičiavimo, sukauptų lėšų apsaugos tvarką nustato Vyriausybė. <...>.“
[bookmark: part_c63188c6f477448bbfe915c267cf2ef0][bookmark: part_6cd79ca419a0420595bbb579b54f26da][bookmark: part_773e063d71af418b93598e158f586ef5][bookmark: _GoBack]Daugiabučio namo butų ir kitų patalpų savininkų lėšų, skiriamų namui (statiniui) atnaujinti pagal privalomuosius statinių naudojimo ir priežiūros reikalavimus, kaupimo, dydžio apskaičiavimo ir sukauptų lėšų apsaugos tvarkos aprašas, patvirtintas Lietuvos Respublikos Vyriausybės 2015 m. balandžio 15 d. nutarimu Nr. 390 „Dėl Daugiabučio namo butų ir kitų patalpų savininkų lėšų, skiriamų namui (statiniui) atnaujinti pagal privalomuosius statinių naudojimo ir priežiūros reikalavimus, kaupimo, dydžio apskaičiavimo ir sukauptų lėšų apsaugos tvarkos aprašo patvirtinimo“ (toliau – Aprašas). Aprašo 7 punkte nustatyta maksimalus mėnesinės kaupiamosios įmokos tarifo apskaičiavimo formulė. Mėnesinės kaupiamosios įmokos tarifas apskaičiuojamas sudėjus mėnesinės kaupiamosios įmokos tarifo pagal ilgalaikį planą dalį ir mėnesinės kaupiamosios įmokos tarifo ilgalaikiame plane nenumatytoms privalomosioms priemonėms finansuoti dalį pagal Aprašo 6 punkte nustatytą formulę. Pagal Aprašo 10 punktą, mėnesinės kaupiamosios įmokos tarifo ilgalaikiame plane nenumatytoms privalomosioms priemonėms finansuoti dalis (mėnesinės kaupiamosios įmokos tarifas, jei ilgalaikis planas nepatvirtintas) apskaičiuojama atsižvelgiant į daugiabučio namo naudingąjį plotą: jei daugiabučio namo naudingasis plotas iki 3000 kv. m, taikoma Aprašo 10.1 papunktyje nustatyta formulė; jei daugiabučio namo naudingasis plotas 3000 kv. m ir didesnis, taikoma Aprašo 10.2 papunktyje nustatyta formulė. Tačiau pagal Aprašo 10.1 ar 10.2 papunktį apskaičiuota mėnesinės kaupiamosios įmokos tarifo ilgalaikiame plane nenumatytoms privalomosioms priemonėms finansuoti dalis (mėnesinės kaupiamosios įmokos tarifas, jei ilgalaikis planas nepatvirtintas) gali būti padidinta (padidintas), neviršijant pagal Aprašo 7 punktą apskaičiuojamo maksimalaus mėnesinės kaupiamosios įmokos tarifo, bendrijos narių sprendimu, priimtu Įstatyme nustatyta tvarka, kai bendrija neįsteigta – daugiabučio namo butų ir kitų patalpų savininkų sprendimu, priimtu CK 4.85 straipsnyje nustatyta tvarka. Taip pat pastatyto naujo, rekonstruoto ar atnaujinto (modernizuoto) daugiabučio namo bendrijos narių sprendimu, priimtu Įstatyme nustatyta tvarka, kai bendrija neįsteigta – daugiabučio namo butų ir kitų patalpų savininkų sprendimu, priimtu CK 4.85 straipsnyje nustatyta tvarka, 5 metus nuo naujo daugiabučio namo statybos užbaigimo arba pabaigus daugiabučio namo rekonstravimą ar atnaujinimą (modernizavimą) gali būti taikoma 50 procentų mažesnė nei pagal Aprašo 10.1 ar 10.2 papunktį apskaičiuota mėnesinės kaupiamosios įmokos tarifo ilgalaikiame plane nenumatytoms privalomosioms priemonėms finansuoti dalis (apskaičiuotas mėnesinės kaupiamosios įmokos tarifas, jei ilgalaikis planas nepatvirtintas).
Atkreipiame dėmesį, kad pagal CK 4.84 straipsnio 1 dalį butų ir kitų patalpų savininkai savo bendrojo naudojimo objektus valdo steigdami gyvenamojo namo butų ir kitų patalpų savininkų bendriją arba sudarydami jungtinės veiklos sutartį arba savivaldybės vykdomoji institucija jų bendrojo naudojimo objektams valdyti paskiria bendrojo naudojimo objektų administratorių.
Vadovaujantis CK 4.85 straipsnio 1 dalimi, sprendimai dėl bendrojo naudojimo objektų valdymo ir naudojimo, taip pat dėl naujų bendrojo naudojimo objektų sukūrimo ir disponavimo jais klausimų, priimami butų ir kitų patalpų savininkų balsų dauguma, jeigu įstatymuose nenustatyta kitaip. Pažymėtina, kad CK nenumato galimybės butų ir kitų patalpų savininkams raštiškai sutikti ar nesutikti su priimtu butų ir kitų patalpų savininkų sprendimu.
Pagal CK 4.85 straipsnio 6 dalį, butų ir kitų patalpų savininkų (ar jų dalies) sprendimai skelbiami Vyriausybės ar jos įgaliotos institucijos nustatyta tvarka ir galioja visiems (ar tos dalies) butų ir kitų patalpų savininkams, taip pat tiems savininkams, kurie įgijo nuosavybės teises į butus ir kitas patalpas po šių sprendimų priėmimo. Sprendimai negali apriboti butų ir kitų patalpų savininkų bei trečiųjų asmenų teisių ir teisėtų interesų, išskyrus šio kodekso ir kitų įstatymų nustatytus atvejus.
AM papildomai atkreipė dėmesį, kad vadovaujantis Įstatymo 14 straipsnio 6 dalies 12 punktu, bendrijos pirmininkas atsako už bendrijos metinių pajamų ir išlaidų sąmatos (biudžeto) sudarymą ir jos pateikimą visuotiniam susirinkimui (įgaliotinių susirinkimui) (valdybai), kurią vadovaujantis Įstatymo 10 straipsnio 1 dalies 8 punktu tvirtina visuotinis susirinkimas. Taip pat visuotinis susirinkimas tvirtina įmokų, skirtų bendrijos administravimo, bendrojo naudojimo objektų nuolatinės techninės priežiūros (eksploatavimo) ar kitoms išlaidoms apmokėti, tarifus; įmokas arba jų apskaičiavimo tvarką kaupiamajam pastato ar jo bendrojo naudojimo objektų atnaujinimo fondui arba investiciniam naujų bendrosios dalinės nuosavybės teisės objektų sukūrimo fondui sudaryti ir nustato šių lėšų naudojimo tvarką. Atsižvelgiant į tai, mokesčiai ir įmokos renkami tik konkretaus dydžio, kurį patvirtina bendrijos narių visuotinis susirinkimas, ir tik konkrečiam tikslui įgyvendinti. Pažymėtina, kad vadovaujantis Įstatymo 18 straipsnio 1 dalimi bendrijos narių visuotinis susirinkimas renka revizijos komisijos narius (revizorių), kurie (kuris) vadovaujantis Įstatymo 18 straipsnio 3 dalimi tikrina bendrijos ūkinę finansinę veiklą, finansiniams metams pasibaigus, atlieka bendrijos ūkinės finansinės veiklos ir finansinių ataskaitų patikrinimą (auditą), jas vertina ir savo išvadas pateikia bendrijos pirmininkui (valdybai) ir bendrijos narių visuotiniam susirinkimui (įgaliotinių susirinkimui). Taip pat bendrijos narių visuotinis susirinkimas tvirtina finansinių ataskaitų rinkinį. Taigi bendrijoje mokesčiai ir rinkliavos renkamos tik žinomam tikslui ir su bendrijos narių visuotinio susirinkimo pritarimu.
Lietuvos Respublikos Konstitucinis Teismas 2000 m. gruodžio 21 d. nutarime pasisakė, kad „Nuosavybės teisė – viena pamatinių žmogaus teisių. Jos įgyvendinimas suponuoja tam tikras savininko pareigas. Nuosavybė įpareigoja. Šia nuostata išreiškiama nuosavybės socialinė funkcija. Daugiabučių namų tinkamas eksploatavimas bei jų išsaugojimas yra ne tik privatus savininkų, bet ir viešasis interesas, todėl tokie santykiai turi būti reguliuojami nustatant įvairius bendrosios dalinės nuosavybės teisės daugiabučiuose namuose įgyvendinimo būdus. Savininkų bendrijos steigimas – vienas galimų bendrosios dalinės nuosavybės teisių tokiuose namuose įgyvendinimo būdų.<...>
Kiekvienas asmuo, įgyvendindamas savo teises ir naudodamasis savo laisvėmis, privalo laikytis Konstitucijos ir įstatymų, nevaržyti kitų žmonių teisių ir laisvių (Konstitucijos 28 straipsnis). Atskirų savininkų nenoras, atsisakymas būti steigiamos daugiabučių namų savininkų bendrijos nariais neturi kliudyti kitiems savininkams steigti tokias bendrijas ir per jas įgyvendinti bendrosios dalinės nuosavybės valdymą bei naudojimą. Kartu pabrėžtina, kad narystės bendrijoje savanoriškumo principas reiškia, jog savininkas gali nestoti į bendriją, t. y. nesusieti savęs narystės bendrijoje ryšiais, tačiau ir tokiu atveju gyvenamųjų ir negyvenamųjų patalpų daugiabučiame name savininkas yra kitų teisinių santykių, susijusių su bendrosios dalinės nuosavybės teisių įgyvendinimu, subjektas. Kadangi nuosavybė įpareigoja, gyvenamųjų ir negyvenamųjų patalpų daugiabučiuose namuose savininkai (tiek fiziniai, tiek juridiniai asmenys) nepriklausomai nuo to, ar jie yra, ar nėra bendrijos nariai, privalo atlikti pareigas, kylančias iš bendrosios dalinės nuosavybės teisės įgyvendinimo (apmokėti išlaidas, susijusias su namo bendrojo naudojimo objektų priežiūra, remontu, tvarkymu ir kt.). Dėl to kylantys ginčai tarp bendrijos ir jos narių, taip pat kitų savininkų gali būti sprendžiami teismine tvarka (Konstitucijos 30 straipsnio 1 dalis).“
Atkreiptinas dėmesys į tai, kad nei Įstatymas, nei CK nenumato skirtingų mokesčių, rinkliavų ar įmokų nustatymo ir jų mokėjimo sąlygų bendrijų ir ne bendrijų nariams.
Įvertinus pareiškėjo peticijoje pateiktus pasiūlymus ir argumentus, Komisija mano, kad peticijoje išdėstyti argumentai nepagrindžia Įstatymo nuostatų keitimo būtinumo.
Vadovaujantis Lietuvos Respublikos peticijų konstitucinio įstatymo 18 straipsnio 4 dalies 2 punktu ir Lietuvos Respublikos Seimo Peticijų komisijos nuostatų, patvirtintų Seimo 2023 m. birželio 27 d. nutarimu Nr. XIV-2101 „Dėl Lietuvos Respublikos Seimo Peticijų komisijos nuostatų patvirtinimo“, 8.7 punktu, Komisijos išvada dėl pareiškėjo peticijoje pateikto siūlymo netenkinimo teikiama Seimui, taip pat siūloma įtraukti į Seimo IV (pavasario) sesijos darbotvarkę Seimo nutarimo „Dėl Lietuvos Respublikos Seimo Peticijų komisijos 2026 m. birželio 10 d. išvados Nr. 250-I-19“ projektą.

Komisijos pirmininkas					       Tadas Prajara

